## Pravilnik o uvjetima i načinu skladištenja otrova skupine I koji djeluju u obliku plina

### NN 92/1999 (13.9.1999.), Pravilnik o uvjetima i načinu skladištenja otrova skupine I koji djeluju u obliku plina

# MINISTARSTVO ZDRAVSTVA

Na temelju članka 34. stavka 3. Zakona o otrovima (»Narodne
novine« broj 27/99 i 55/99) ministar zdravstva donosi

## PRAVILNIK

### O UVJETIMA I NAČINU SKLADIŠTENJA OTROVA SKUPINE I KOJI DJELUJU U OBLIKU PLINA

Članak 1.

Ovim Pravilnikom utvrđuju se uvjeti i način skladištenja
otrova iz Skupine I koji djeluju u obliku plina.

Članak 2.

Otrov Skupine I koji djeluje u obliku plina svaka je čvrsta,
tekuća ili ukapljena plinovita tvar iz Skupine I otrova
koja može preći u plinovito stanje uslijed oštećenja
spremnika, kod dovođenja toplinske energije ili na drugi način,
odnosno koja nastaje kemijskom reakcijom iz dviju ili više
tvari i razvrstava se u plinovite otrove Skupine I.

Članak 3.

Odobrenje za skladištenja otrova iz članka 2. ovog
Pravilnika izdaje se za točno određeni otrov ili otrov
uz utvrđenu maksimalnu količinu koja se smije skladištiti.

Izračunavanje minimalno dopuštene udaljenosti skladišta
iz stavka 1. ovoga članka od najbliže zgrade za boravak
ljudi obavlja se simulacijom oslobađanja i kretanja određenog
otrova za maksimalno dopuštenu količinu u skladištu
uz najnepovoljnije hidrometeorološke uvjete s obzirom na
temperaturu i vlažnost zraka, brzinu i smjer vjetra, inverziju
i druge hidrometeorološke okolnosti.

Kod izračunavanja iz stavka 2. ovog članka uzimaju
se u obzir i reljefne osobitosti, posebno za plinovite otrove
teže od zraka koji se ne smiju skladištiti na povišenu
položaju iznad stambenih zgrada.

Članak 4.

Izračunavanje iz članka 3. stavka 2. ovog Pravilnika
smije obavljati pravna osoba ovlaštena od ministra zdravstva.

Pravna osoba iz stavka 1. ovog članka mora imati:

1. barem jednog zaposlenog magistra farmacije sa specijalizacijom
iz analitičke toksikologije ili doktora medicine sa specijalizacijom
iz kliničke farmakologije s toksikologijom,

2. međunarodno provjereni računarski program za simulaciju
kretanja oblaka plinovita otrova koji u račun uključuje
količinu i fizikalno kemijska svojstva tvari, hidrometeorološke
uvjete, različite načine oslobađanja otrova,
kao npr. trenutno oslobađanje, postupno oslobađanje, oslobađanje
u obliku aerosola, itd., a mora imati i dozvolu korištenja
programa,

3. odgovarajuće računalo s perifernom opremom za
uporabu programa iz točke 2 stavka 2. ovoga članka.

Izračunavanje minimalne udaljenosti od najbliže stambene
zgrade obavlja se na teret naručitelja.

Članak 5.

Osim uvjeta utvrđenih Pravilnikom o posebnim uvjetima koje
moraju ispunjavati pravne osobe koje se bave proizvodnjom, prometom,
uporabom ili zbrinjavanjem otrova i o uvjetima koje moraju ispunjavati
fizičke osobe koje obavljaju promet na malo otrovima ili
rabe otrove, skladište iz članka 3. ovoga Pravilnika
mora udovoljavati sljedećim dodatnim uvjetima:

1. U skladištu treba osigurati odgovarajuće uvjete,
sredstva i opremu za prihvat i neutralizaciju u slučaju
ispuštanja plina;

2. Na prikladnim mjestima u skladištu moraju biti montirani
senzori na plinoviti otrov koji automatski dojavljuju slučajeve
koncentracije plina iznad maksimalno dopuštene koncentracije;

3. U skladištu ne smije biti pohranjena niti jedna tvar koja
bi mogla izazvati oslobađanje plinovita otrova;

4. U skladištu mora biti povezan sustav dojave i neutralizacije,
tako da se u slučaju ispuštanja plina odmah uključi
sustav neutralizacije;

5. Pravna osoba mora imati propisanu zaštitnu opremu i sredstva
u dovoljnoj količini i broju za intervenciju kod nesreće
s otrovom;

6. Pravna osoba mora imati Plan intervencije za slučaj
nesreće s otrovom.

Članak 6.

Skladište otrova iz članka 3. ovoga Pravilnika mora
biti ograđeno i pod ključem kako bi se spriječio
neovlašteni ulazak, a na vratima mora biti postavljen dojavni
sustav povezan sa najbližom policijskom stanicom u cilju
sprečavanja neovlaštenog ulaska u skladište.

Članak 7.

Na zahtjevu za ishođenje mišljenja Hrvatskog zavoda za
toksikologiju iz članka 34. stavka 2. Zakona o otrovima
naručitelj je obvezan navesti:

1. Naziv otrova i njegove maksimalne količine koje će
biti skladištene;

2. Podatke o drugim tvarima koje se namjeravaju skladištiti
te o potencijalno opasnim tvarima u blizini skladišta.

Uz zahtjev iz stavka 1. ovoga članka obvezno je priložiti
nacrt i tlocrt skladišta i njegova okoliša u odnosu
na najbližu stambenu zgradu i simulaciju iz članka
3. ovoga Pravilnika.

Hrvatski zavod za toksikologiju obvezan je izdati mišljenje
u roku od 30 dana nakon što mu podnositelj zahtjeva dostavi
kompletnu propisanu dokumentaciju.

Članak 8.

U mišljenju iz članka 7. ovog Pravilnika trebaju biti
sadržani sljedeći podaci:

1. Maksimalne količine otrova iz članka 2. ovoga
Pravilnika koje se smiju skladištiti;

2. Popis tvari koje se smiju skladištiti zajedno s otrovima;

3. Popis tvari koje smiju biti pohranjene u blizini skladišta
otrova;

4. Popis obveznih naputaka koji se nalaze izvješeni u i na
skladištu;

5. Ocjena Plana hitnih intervencija;

6. Popis zaštitne opreme i sredstva koja moraju biti u ili
uz skladište;

7. Popis lijekova odnosno protuotrova koji moraju biti na raspolaganju
za slučaj otrovanja ili akcidenta.

Troškove ishođenja mišljenja Hrvatskog zavoda za
toksikologiju snosi podnositelj zahtjeva.

Članak 9.

Pravne osobe koje skladište otrove iz članka 2. ovog
Pravilnika moraju ishoditi odobrenje ministra zdravstva sukladno
članku 34. stavku 6. Zakona o otrovima najkasnije u roku
od 6 mjeseci od dana stupanja na snagu ovoga Pravilnika.

Članak 10.

Ovaj Pravilnik stupa na snagu osmoga dana od dana objavljivanja
u »Narodnim novinama«.

Klasa: 011-01/99-01/0092
Urbroj: 534-02-30-99-0001
Zagreb, 3. rujna 1999.

Ministar
**prof. dr. sc. Željko Reiner,** v. r.

Pravilnik, NN 92/1999-1588